Kähler Keramik

Kähler Keramik er en dansk keramisk virksomhed, oprindeligt fra Næstved, men selve produktionen af Kählers design foregår i dag i Portugal og Kina.
Kählers keramik startede med produktion af kakkelovne og køkkentøj. Siden 1880'erne har firmaet fremstillet kunstkeramik. I 2018 blev Kähler et varemærke (brand) i Rosendahl Design Group.

Store keramikere har gennem tiden arbejdet for Kähler, bl.a. Karl Hansen Reistrup, Thorvald Bindesbøll og L.A. Ring.

Historien om Kähler startede tilbage i 1839, da den holstenske pottemager Herman Kähler åbnede et lille keramisk værksted i Næstved. Sønnen Herman A. Kähler gjorde siden fabrikken på Kählersbakken berømt. Siden da er de håndværksmæssige erfaringer blevet viderebragt fra generation til generation.

Kähler har bidraget med udsmykninger til for eksempel Københavns Rådhus, Aarhus Teater og Landsarkivet i Viborg.

Tidlig historie 
Herman A. Kähler fik sit gennembrud på verdensudstillingen i Paris i 1889, samme år og i samme anledning som Eiffeltårnet bliver rejst. Her vakte Kähler opsigt med en rød lustrevase, det vil sige en vase med metallisk lustreglasur, som giver en kobberlignende effekt.

Kähler begejstrede så meget med vasen på verdensudstillingen, at flere museer rundt om i verden kappes om at udstille værker fra Kählers værksted. Kählers keramik udstilledes og solgtes fra Tokyo til New York. På Næstved Museums afdeling i Boderne er desuden udstillet en del keramik fra Kähler.

Moderne historie 
I 1975 sluttede epoken som familieejet virksomhed og Næstved Kommune overtog fabrikken, næste ejer blev Holmegaard Glasværk. I 2008 erklæredes Kähler konkurs: Arkitekten Frantz Longhi købte rettighederne til Kähler, der i dag producerer vaser, lysestager, stel, møbler og mange andre keramiske produkter, som sælges i store dele af Norden.

I 2010 åbnede Kählers concept store “Kähler and friends” i Aarhus, og herefter fulgte tre restauranter. “Kähler Spisesalon” åbnede i hjertet af Aarhus i 2010, kort efter “Kähler Villa Dining” i en smuk patriciervilla i Risskov. Fra 2011 til januar 2017 eksisterede Kähler i Tivoli. Kählers første concept store uden for Danmark åbnede i marts 2015 i Oslo. Samme år slog Kählersbakken-bygningerne portene op til Kählers ny flagship store i Næstved. I 2014 havde Kähler købt det gamle værksted på Kählersbakken tilbage. Det fungerer som Kählers hovedkontor og museum.

Kunstnere og designere tilknyttet Kähler 

 Agnes Fries
 Anders Arhøj
 Astrid Tjalk
 Becker & Bache R7B Copenhagen
 Bjørn Poulsen
 Britt V. Schimdt
 Cecilie Manz
 Claydies
 Dorte Hjelm
 Furnid - Morten Kjær Stovegaard & Bo Strange
 Hans-Christian Bauer
 Helena Rohner
 Helle Rittig
 Inger Mehlum
 Jeanette List Amstrup
 Jonas Trampedach & Birgitte Due Madsen
 Louise Campbell
 Louise Hindsgavl
 Marianne Nielsen
 Michael Geertsen
 Rikke Hagen & Trine Bjerre
 Silke Decker
 Stilleben - Reckweg & Nordentoft
 Stine Goya
 Søren Thygesen
 Theis Lorentzen
 Thora Finnsdottir
 Ursula Munch-Petersen
 H.A. Brendekilde
 L.A. Ring
 P.S. Krøyer
 Thorvald Bindesbøll
 Svend Hammershøi
 Kai Nielsen

Litteratur 
 Jens Thirslund: Kähler-Keramik gennem hundrede Aar. København 1939.
 Ane Maria & Annimi Holst Schmidt: Kähler & Keramikken. København 2001. 
 Peder Rasmussen: Kählers Værk. København 2002. 
 Gunnar Jakobsen: Dansk Keramisk Bibliografi. København 2014.

Referencer

Eksterne henvisninger 

 Kähler Design A/S  virksomhedens officielle websted
 Kählers historie 

Kunsthåndværk
Etableret i 1839
Virksomheder i Næstved
Keramiske virksomheder i Danmark